《喜雨》
宋代·朱淑真

赤日炎炎烧八荒，田中无雨苗半黄。天工不放老龙懒，赤电驱雷云四方。

琼瑰万斛写碧落，陂塘池沼皆泱泱。高田低田尽沾泽，农喜禾无可槁伤。

我皇圣德布寰宇，六月青天降甘雨。四海咸蒙滂沛恩，九州尽解焦熬苦。

倾盆势歇尘点无，衣袂生凉罢挥羽。江上数峰天外青，眼界增明快心腑。

炎热一洗无留迹，顿觉好风生雨腋。纱厨湘簟爽气新，沉李削瓜浮玉液。

傍池占得秋意多，尚馀珠点缀圆荷。楼头月上云散尽，远水连天天接波。

作者简介：朱淑真（约1135~约1180），号幽栖居士，宋代女词人，亦为唐宋以来留存作品最丰盛的女作家之一。南宋初年时在世，祖籍歙州（治今安徽歙县），《四库全书》中定其为“浙中海宁人”，一说浙江钱塘（今浙江杭州）人。生于仕宦之家。夫为文法小吏，因志趣不合，夫妻不睦，终致其抑郁早逝。又传淑真过世后，父母将其生前文稿付之一炬。其余生平不可考，素无定论。现存《断肠诗集》、《断肠词》传世，为劫后余篇。